***ПРОТОКОЛ***

***от обществено обсъждане на проект на Предварителна оценка на риска от наводнения и Райони със значителен потенциален риск от наводнения в Дунавски район за басейново управление***

**Поречия на реките Огоста и западно от Огоста и река Дунав,**

**12 април 2021 г.**

*(Онлайн среща, чрез платформата Zoom)*

*Проектът на Актуализираната предварителната оценка на риска от наводнения за Дунавски район за басейново управление е изготвен с финансовата подкрепа на Кохезионния фонд на Европейския съюз, чрез Оперативна програма „Околна среда 2014-2020“. Бенефициент по проекта е дирекция „Управление на водите“ на Министерство на околната среда и водите в партньорство с четирите басейнови дирекции за управление на водите. Дейността е изпълнена от Международна банка за възстановяване и развитие, в рамките на Споразумение с Министерство на околната среда и водите за предоставяне на помощни услуги в подкрепа на разработването на ПУРБ и ПУРН за България.*

**Участници:** В срещата участваха **42 представителя на заинтересованите страни** от следните институции: РДПБЗН – Монтана, РДПБЗН Враца, РДПБЗН Видин, община Брегово, община Бойница, община Георги Дамяново, община Козлодуй, община Криводол, РИОСВ Монтана, РИОСВ Враца, Напоителни системи ЕАД - клон Мизия, Напоителни системи ЕАД - клон Видин, Областна администрация Монтана, Областна администрация Видин, Областна дирекция „Земеделие“ – Монтана, Басейнова дирекция „Дунавски район“, Басейнова дирекция „Източнобеломорски район“, Басейнова дирекция „Западнобеломорски район“, Басейнова дирекция „Черноморски район“, Световна банка, Министерство на околната среда и водите.

Срещата беше открита от **директора на Басейнова дирекция „Дунавски район“ г-н Пламен Кръстев**. В обръщението си към представителите на заинтересованите страни участващи в срещата г-н Кръстев отбеляза значението на документите, обект на обществени консултации в цялостния процес на актуализация на Плана за управление на риска от наводнения в Дунавски район за басейново управление (ДРБУ). Той отправи апел към участниците за активност по време на срещата и им пожела ползотворна работа, която да допринесе за намаляване на щетите от наводнения, опазване на населените места и възможностите за развитие на икономиката.

**Г-жа Румелия Петрова – Директор на дирекция „Планове и разрешителни“ в Басейнова дирекция „Дунавски район”,** представи програмата, основните цели и очаквани резултати от срещата. Тя отбеляза, че това е първа среща за Дунавски район за басейново управление, на която ще се представят и обсъждат ПОРН за ДРБУ и Районите със значителен потенциален риск от наводнения за поречията на реките Огоста и западно от Огоста, както и за река Дунав. Г-жа Петрова изрази надежда, че независимо от необичайния формат – онлайн, наложен от епидемиологичната обстановка, срещата ще бъде ползотворна и представителите на всички заинтересовани страни ще бъдат активни участници в дискусиите.

**Г-н Васил Василев,** водещ експерт от екипа на МБВР при разработването на Предварителната оценка на риска от наводнения (ПОРН), представи накратко Методиката за ПОРН. Той отбеляза, че целта на Предварителната оценка на риска от наводнения като част от процеса на актуализация на Плана за управление на риска от наводнения е да се направи бърз предварителен преглед върху заплахата и риска от наводнения в цялата страна, като на базата на определени критерии се идентифицират райони, в които заплахата се оценява като по-висока. Анализите трябва да се базират на налична или лесно достъпна актуална информация, както за заплахата, така и за риска, като се отчетат и климатичните промени и влиянието им върху заплахата и риска от наводнения. Г-н Василев отбеляза, че Методиката за ПОРН (утвърдена със заповед на Министъра на околната среда и водите на 20.11.2020 г.) актуализира нормативните документи, използвани при първото докладване на Директива за наводненията (ДН) през 2011-2013 г. Методиката представлява общ документ, включващ в себе си подходи и стъпки, както за извършване на дейностите по определяне на минали и бъдещи наводнения със значителни неблагоприятни последици, така и райони със значителен потенциален риск от наводнения. Г-н Василев подчерта, че подходите за изпълнение заложени в методиката са съобразени с информационната обезпеченост в България. От презентацията стана ясно, че по отношение на критериите и праговете за значителни неблагоприятни последици от наводнения Методиката въвежда световни практики за обхващане на основните категории риск. Използваните категории за оценка на риска в Директивата за наводненията и съответно в Методиката са: човешко здраве, стопанска дейност, околна среда и културно наследство. Като част от Методиката е съставена специализирана анкета за описание на минали наводнения, която да бъде използвана от органите на местната власт и институциите, имащи отговорности към управлението на риска от наводнения в периода между два цикъла съгласно ДН. В заключение г-н Василев подчерта, че е съставена специализирана база данни на национално ниво за заплахата и риска от наводнения, която би могла да се използва и за други анализи, статистики и дейности свързани с риска от наводнения.

**Г-жа Надя Цветкова,** водещ експерт от екипа на МБВР при разработването на ПОРН, представи накратко проекта на Актуализирана предварителна оценка на риска от наводнения за Дунавски район за басейново управление. Г-жа Цветкова отбеляза, че Актуализирана предварителна оценка на риска от наводнения за Дунавски район за басейново управление е извършена съгласно Методиката за предварителна оценка на риска от наводнения от 2020 г. Тя поясни, че целта на ПОРН е определяне на райони със значителен потенциален риск от наводнения (РЗПРН), за които съществува значителен потенциален риск от наводнения и вероятност за значителен потенциален риск от наводнения. ПОРН съдържа информация за минали наводнения със значителни неблагоприятни последици, сериозни минали наводнения, които в бъдеще могат да предизвикат значими неблагоприятни последици и потенциални бъдещи наводнения със значими потенциални неблагоприятни последици. В презентацията си г-жа Цветкова представи подробно процеса на събиране на данни за изготвяне на ПОРН и групите използвани данни: бази данни поддържани в БД и МОСВ; информация относно административно-териториалното и териториалното деление на България; топографски данни; хидрографските и хидро-метеорологични данни; данни за миналите наводнения; данни за елементи на риска; данните за дългосрочно развитие на територията; данни за климатичните промени; данни за вероятност от повторение на наводненията. Г-жа Цветкова специално отбеляза широкия кръг заинтересовани страни, които са потърсени за информация в процеса на събиране на данни за изготвянето на ПОРН. В анкетното изследване за описание на минали наводнения са поканени за участие около 160 институции и организации. В допълнение са проведени и шест работни срещи в София, Монтана, Плевен и Русе. Г-жа Цветкова отбеляза високия процент на заинтересовани страни, които са се отзовали на запитванията и срещите, и благодари на всички за съдействието. Тя представи обобщените данни, според които в периода 2011 – 2019 г. в Дунавски РБУ са регистрирани 217 наводнения, случили се в 341 местоположения. Информацията за минали наводнения беше детайлно представена и по основни поречия в ДРБУ. Разгледани бяха графики представящи информация за минали наводнения със значими неблагоприятни последици, както и графики представящи местоположения на бъдещи наводнения. В заключение г-жа Цветкова обобщи, че в резултат на събраната информация в Дунавски район за басейново управление са определени 35 Района със значителен потенциален риск от наводнение, от които 8 нови, като в следващата презентация подробно ще бъдат разгледани РЗПРН за поречията на реките Огоста и западно от Огоста, както и за река Дунав.

**Г-жа Надя Цветкова** направи интерактивнопредставяне на шестте Района със значителен потенциален риск от наводнения, попадащи в обхвата на срещата:

1. РЗПРН р. Арчар - гр. Димово (BG1\_APSFR\_WO\_051);

2. РЗПРН р. Дългоделска - от с. Дълги дел до с. Гаврил Геново (BG1\_APSFR\_OG\_101);

3. РЗПРН р. Берковска - гр. Берковица (BG1\_APSFR\_OG\_061);

4. РЗПРН р. Въртешница - от с. Бели извор до с. Власатица (BG1\_APSFR\_OG\_012);

5. РЗПРН р. Скът - от гр. Бяла Слатина до гр. Мизия (BG1\_APSFR\_OG\_100);

6. РЗПРН р. Дунав (BG1\_APSFR\_DU\_001).

**Ст. инспектор Иван Иванов - РДПБЗН Монтана,** отправи въпрос дали за река Огоста, след язовир Огоста, е включено влиянието на хидротехническото съоръжение при определяне на районите с значим риск. В отговор **г-н Васил Василев** поясни, че за язовир Огоста не е получена информация - като данни от институциите и от консултациите със заинтересованите страни, поради това този язовир не е включен при определяне на районите със значим риск. **Инж. Владимир Кукурин, експерт от екипа на МБВР**, допълни, че язовирът не е включен директно като източник на допълнителна заплаха, но неговото влияние ще бъде включено в по-нататъшните изследвания, тъй като неговото влияние се отчита косвено при определянето на водните количества, които постъпват към РЗПРН. **Г-жа Румелия Петрова** поясни, че косвеното влияние на язовира ще бъде отчетено на следващия етап, когато се изготвят картите на заплахата.

Срещата беше закрита от г-жа **Румелия Петрова**, която благодари на презентаторите и участниците в срещата. Тя обобщи направените презентации и работата по подготовка на Предварителната оценка на риска от наводнения в ДРБУ, като подчерта, че Методиката за ПОРН е подобрена и много по-задълбочена в сравнение с използваната при предишния цикъл на разработване на ПУРН. Г-жа Петрова подчерта, че очаква така определените РЗПРН да дадат вярната насока за работа в следващите етапи за изготвяне на актуализирания План за управление на риска от наводнения за Дунавски район за басейново управление. Тя припомни, че Проектът на актуализираната ПОРН е публикуван на интернет страницата на Басейнова дирекция „Дунавски район“ за обществени консултации на 17 март 2021 г., а крайният срок за представяне на становища по документа е 7 юни, 2021 г.

Участниците в срещата изразиха висока удовлетвореност от предоставената информация по време на срещата. Най-голяма е удовлетвореността от Интерактивното представяне на отделните РЗПРН. В попълнените анкети за обратна връзка 75% от представителите на заинтересованите страни заявяват, че представената в тази сесия информация отговаря напълно на очакванията им и е дала търсената информация. Останалите 25% от участвалите в анкетата също оценяват положително Интерактивното представяне на отделните РЗПРН, като заявяват, че то по-скоро е отговорило на очакванията им. Половината от анкетираните оценяват презентацията „Методика за предварителна оценка на риска от наводнения“ като напълно отговаряща на очакванията им, а за останалите участници в анкетата (50%) тази презентация по-скоро е отговорила на очакванията. 62,5% от анкетираните са напълно удовлетворени от презентацията на проекта на Предварителна оценка на риска от наводнения за РБУ, а 37,5% заявяват че презентацията по-скоро е отговорила на техните очаквания.

***Приложения:***

1. Дневен ред
2. Презентация: Методика за предварителна оценка на риска от наводнения
3. Презентация: Проект на Предварителна оценка на риска от наводнения за РБУ
4. Презентация: РЗПРН в поречията на реките Огоста и западно от Огоста и р. Дунав